钦定古今图书集成/历象汇编/乾象典/第044卷 > 天柱
## 钦定古今图书集成/历象汇编/乾象典/第044卷 > 天柱

按《星经》，“天柱五星，在紫微宫内，近东垣，主建教等二
十四气也。”

按：《史记天官书》《汉书天文志》俱不载。

按《晋书天文志》，“东垣下五星曰天柱，建政教，悬图法。”
按《隋书天文志》，天柱建政教，悬图法之所也。常以朔
望日悬禁令于天柱，以示百司。《周礼》以正岁之月，悬
法象魏之类也。

按《宋史天文志》：“天柱五星在东垣下，一云在五帝左
稍前，主建政教，一曰法五行，主晦朔昼夜之职。”
按《观象玩占》，“天柱五星在紫微宫中，华杠左旁，近东
垣北隅，主建政教法禁，又主晦朔昼夜之职。《周礼》以
正岁之月示法象，魏其象也。”

按《历学会通》：“天柱建政教，常以朔望日悬禁令于天
柱，以示百司。”

按《管窥辑要》，“天柱五黑星，距西南，去极一十三度，入
危初度在华盖左旁，法五行，主晦朔昼夜，以知天之
次序。”冯相氏会天位，叙四时也，测度在内之事，故中
宫天柱主推步。